**Йиллина заняти**

**«Г1иллаххийн хазна»**

****



**Коьчал: «**Г1иллакхийн хазна».

**1алашо:** Берийн къамел кхиор. Тидам бан 1амор. Къоман оьзда г1иллакхаш дийцаре дар, уьш лардан 1амор. Кхиорхоцуьнца къамеле бовла, къамел д1адахьа 1амор.

**Занятин хьесапаш:**

**1аморан:**

**Кхиоран:**

**Кхетош-кхиоран:**

**Дешнашца болх:** таьлсаш

**Г1ирсаш:** суьрташ, тукар, клей, кехат.

**Заняти д1аяхьар.**

**Берийн ойла т1еерзор.**

*(Бераш гуо а беш д1ах1уьтту)*

**Кхиорхо:** Де дика хуьлда шун, бераш!

**Бераш:** Диканца дукха ехийла!

**Кхиорхо:** Дукхадаха шу, ма хаза ду шу! Х1инца вайн цхьанакхетар беркате хилийтар доьхуш, до1а дей вай.

Я Аллах1!

Беркат дар доьху оха тхайна Хьоьга

Тхан лерсина а,

Тхан б1аьрсина а,

Тхан синошна а,

Тхан г1иллакх-амалшна а,

Тхан дахарна а,

Тхан диканаш къобалде Ахь,

Х1ай Везан Дела,

Тхан г1иллакхаш хазде ахь,

Тхан кхоллар хаздаре терра!

***Кхиорхо:*** Дукхадехийла шу, сан хьомениш! Ма хаза хийти сунна шу могуш-маьрша долуш, керланиг довза, диканиг д1алаца кийча долуш карийна. Х1инца меллаша шайн г1енташ т1е охьаховша.

**Занятин т1едиллар.**

**Кхиорхо:** Бераш! Иштта хаза г1иллакх долуш шу хилахь , массарна дукхадезар ду шу. Далла а, Делан Элчанна а (Делера салам-маршалла хуьлда цунна) гергахь веза а, сийлахь а ву г1иллакх дерг. Адамашлахь уггаре г1иллакхе верг мила ву хаьий шуна?

**Бераш:** Хаьа! Мухьаммад Пайхамар ву (Делера салам-маршалла хуьлда цунна)

**Кхиорхо:** Нийса ду. Цунах масал эцар т1ехь ду х1ора бусулбанна. Цо аьлла: «Г1иллакх ийманан ах ду». Иштта деза дуьйцу г1иллакх нохчаша а шайн кицанашкахь.

***1-ра бер:***

*«Лай Далла гергахь эла ву, нагахь цуьнгахь г1иллакх делахь»*

***2-г1а бер:***

*Г1иллакх дерг дарже ваьлла, г1иллакх доцург нахалаваьлла»*

**Кхиорхо:** Дукхадаха шу!

*(Велхар хеза. Чувог1у Ч1ирдиг)*

**Кхиорхо:** Вай! И воьлхург мила ву те?

**Ч1ирдиг:** Де дика хуьлда шун!

**Кхиорхо:** Ой, Ч1ирдиг, хьо вац иза!Диканца дуккха вехийла! Марша а вог1ийла хьо!

**Бераш:** *(Хьалаг1овтту)* Диканца дукха вехийла!

**Кхиорхо:** Хьо лаа лелий, Ч1ирдиг? Хьуна х1ун хилла?

**Ч1ирдиг:** Сан кегийра доттаг1ий! Со Бабин Ч1ирдиг ву.

***Кхиорхо:*** Бераш, Ч1ирдиг мила ву хаьий шуна? Шуна вевзий иза?

***Бераш:*** Вевза! Иза туьйранера к1ант ву.

***Кхиорхо:*** Нийса боху аш! Ч1ирдиг, хьайна хилларг дийца тхуна.

**Ч1ирдиг:** Шоьгара г1о оьшуш веъна со. Со сайн Бабица туьканара ц1а вог1уш вара. Даиман санна кхийсалуш, ловза а ловзуш вог1ура со. Бабел хьалха а ваьлла кевнах чуволуш вара со. Тхуна т1екхечира цхьа воккха стаг. Цо элира Бабега: «Хьан к1ант г1иллакх долуш вац. Цунна г1иллакхаш девзачух тера дац.». Суна иза ч1ога новкъадеъна, Бабина а хетта хала. Ах1и-ах1и-ах1и!

**Кхиорхо:** Ой, и бохург х1ун ду?! Иза-м забар яц!

**Ч1ирдиг:** Суна хезнера шун берийн бешахь хаза г1иллакхаш 1амадо бохуш. Суна дукхабеза вайн Даймохк - Нохчийчоь. Вайн къоман хаза г1иллакхаш к1орггера довза лууш вара со. Суна ч1ог1а лаьара, наха сайна ма хаза г1иллакх долуш к1ант ву Ч1ирдиг, ала. Оцу воккхачу стага сайна иза х1унда аьлла хууш вац со.

**Кхиорхо:** Дукхадахарш! Ч1ирдигна г1о дан реза дуй шу?

***Бераш:*** Ду-у-у-у!

**Кхиорхо:** Бераш, суна хаьа вай хьаьнга хатта деза Ч1ирдигна г1иллакх доцуш ву х1унда аьлла. Вай х1инца «Г1иллакхийн хазна» ц1е йолчу инзаре тамашийна махка г1ур ду. Оцу мехкан Элане хоттур ду вай цуьнах дерг. Цунна дика хуур ду вайна жоп дала. Мегар дуй?

***Бераш:*** Мегар ду-у-у!

***Кхиорхо:*** Дукхадаха шу! Х1инца вай г1аш новкъа девр ду. Схьаэцал шайн новкъаволуш кечбо т1оьрмигаш - таьлсаш! Вайна ницкъ а, г1ора а дезар ду, х1унда аьлча вайна хьалха берг беха некъ бу.   
 *(Самукъане мукъамца д1абоьлху, сада1а охьаховшу)*  
 **Социйла: «Г1иллакх довза».  *Кхиорхо:*** Х1ара социйла «Г1иллакх довза» ю. Кхузахь дийца деза шен къоман хазачу г1иллакхех лаьцна. Дийцал х1инца, муьлха г1иллакхаш девза шуна?

**Бераш:** Да-нана ларар.

**Кхиорхо:** Нийса ду.

**Бераш:** Массо гергара нах ларар.

**Кхиорхо:** Нийса боху. Дала вайна т1едиллина ден а, ненан а, гергарчийн а лерам бар. Оцу хьокъехь Цо Шен Сийлахьчу Къуръан чохь аьлларг д1адоьшур ду вайна Мохьмада.

***3-г1а бер:***

*«Бисмиллах1иррохьманиррохьийм! Далла г1уллакх делахь, оцу Делаца цхьа а накъост ма лацалахь, хьайн деца а, ненаца а, хьайн гергарчу нахаца а дика хилалахь».*

**Кхиорхо:** Ма дика к1ант ву хьо, Мохьмад! Дела реза хуьлда хьуна! Кхин хьан эр дара?

**Бераш:** Вовшашна г1о дар....

**Кхиорхо:** Дукхадаха шу! Ма хьекъале кортош ду шу. Шуна дуккха г1иллакхаш девза. Вайн къоман кхин а ду дуккха хаза г1иллакхаш. Вай х1инца кхин д1а г1ур ду.

**Социйла «Дийца»**

***Кхиорхо:*** Рог1ера социйла ю – «Дийца». Бераш, кхузахь хьадисаш, байташ, кицанаш дийца деза.

**Ч1ирдиг:** Суна хаьа цхьа кица, аса ала мегий?

**Кхиорхо:** Дера мегар ду, Ч1ирдиг.

**Ч1ирдиг:** «Кхин ницкъ бацахь, дашца мукъана г1о де оьшучунна».

**Кхиорхо:** Оцу кицано х1ун гойту вайна?

**Бераш:** Вовшашна г1о деш хила дезар гойту.

**Кхиорхо:** Нийса боху аш. Шу ч1ог1а хьекъал долуш бераш ду. Оцу кицано гойту ницкъ ца кхочург стагана т1едожош ца хилар. Нохчийн даиман хуьлуш ду шуна вовшашна накъосталла дар. Дика-вуон д1адерзор тахана а йоллучу юьртан а г1уллакх хуьлий д1ах1уттуш ду. Цуьнах лаьцна байташ д1айоьшур ю вай.

***4-г1а бер:***

Сан доттаг1, хьо некъ базбелла,

Новкъахь висахь, йочанехь,

Хьуна кхоллар, кхаллар дохьуш.

Со орцах ца кхочур техь?

**5-г1а бер:**

Букар бердах ирхо йоккхуш,

Хьо к1елвисахь, х1оьттина,

Т1етовжа сан белш ю хьуна,

Цу хьан вешин меттана.

**Кхиорхо :**Ма хаза байташ хаьа шуна, ма хьекъал долуш бераш ду шу!

**Кхиорхо:** Б1ешарашкахь дуьйна схьадог1уш ду вайн эшначохь белхи вовшахтохар. Белхи гулбо мангал-асар деш, ялташ чудерзош, ц1а хьалах1оттош, т1еш тохкуш, некъаш тодеш, юкъараллин г1ишлош еш. Чуьра, арара кхин г1уллакхаш деш а. Уггар хьалха, белхий а бой, кхочушдо баккхийчу нехан, вуон деанчу доьзалийн хьашташ.

**Кхиорхо:** Х1инца байташка ладуг1ур ду вай*.*

***6-г1а бер:***

Ловзар дац х1оьттинарг лулахойн кертахь,

Белхи бу, белхи бу-поппаран белхи.

Ерриг юрт гулъелла кху уьйт1а бертахь,

Цкъа болх бо забаршца, хелхарш до боьлхий.

**7-г1а бер:**

Вота а кхиссало, къажъоьху пондар,

И хала болх хета тахана атта.

Мехкарша хи детташ, кечбо шайн поппар.

Кегийнах, къийсалуш, охкуш бу латта.

**8-г1а бер:**

Чекхдевр ду и ц1енош тахханехь хьаьхна.

Я болх а 1аьткъар бац, цхьанна базбелла.

Лаьмнашкахь даима нах иштта баьхна.

Х1ораннан йиш йолуш, х1ора не1 елла.

**Кхиорхо:** Пайхамара (Делера салам-маршалла хуьлда цунна) шен умматана т1едехкинчу декхарех ду вовшийн ларар, вовшашка г1оьналлин куьг кховдор, вовшашца гергарлонийн уьйраш йозар а. Х1инца Ясминега ладуг1ур ду вай.

***9-г1а бер:***

Кхерчарчу ц1арочул а

Хьаша вохвеш, йовхо луш,

Ю вайнехан комаьршалла,

Ду вайнехан оьзда дош.

**Кхиорхо:** Бераш, стенах лаьцна ю и байт?

**Бераш:** Хьешах лаьцна ю и байт.

**Кхиорхо:** Нийса боху. Муха т1еоьцуш хуьлу хьаша?

**Бераш:** Хьаша чувеъча, хьалаг1атта веза. Дуьхалвала веза. Мерза яах1ума ло хьешанна, хьешанц1а чу вуьгу, сада1ита.

**Кхиорхо:** Дукхадаха шу, шу ч1ог1а хьекъал долуш бераш хилла. Хьаша вар, иза т1еэцар массо хенахь деза г1уллакх лерина нохчаша. Бусулба дино а деза лоручех ду хьаша-да т1еэцар. Цунна тоьшалла деш, Пайхамаран (Делера салам-маршалла хуьлда цунна) хьадис д1адоьшур ду вайна Абдус-Салама:

***10-г1а:***

*«Хьаша-да ца оьшу стаг сийлахь хир вац».*

**Кхиорхо:** Дела реза хуьлда хьуна, 1абду-Салам! Ма дика бераш ду шу, со шуна ч1ог1а реза ю. Х1инца кхин д1а г1ур ду вай.

**Социйла: (Нохчалла; Хаза г1иллакх; Г1иллакхийн хьоста; Г1иллакхийн дозалла);**

***Кхиорхо:*** Кхузахь 1аш ву х1окху мехкан Эла. Х1инца вай цуьнга д1адуьйцур ду ваьш арадаьккхина г1уллакх. Цуьнан де дика дай вай?

**Бераш:** Де дика хуьлда, лараме Эла!

**Эла:** Диканца дукхадехийла шу,бераш! Марша дог1ийла! Шу лаа лелий?

**Кхиорхо:** Тхо Ч1ирдиг валош даьхкина. Бабица туьканара ц1а вог1уш, цхьаьна воккхачу стага шена г1иллакх доцуш ву х1унда аьлла ца хууш ву х1ара. И хьоьга хатта даьхкина тхо.

**Эла:** Дика ду, вай толлур ду и г1уллакх. Амма аш цкъа хьалха сан хаттаршна жоьпаш дала деза. Кийча дуй шу?

**Бераш:** Ду-у-у!

**Эла:** Вайн Дела мила ву?

**Бераш:** Аллах1 ву!

**Эла:** Нийса ду! Вайн дин х1ун дин ду?

**Бераш:** Вайн дин – Ислам-дин ду.

**Эла:** Нийса ду! Дийнахь а, бусий а маца ламаз дан деза бусулба стага?

**Бераш:** Дийнахь а, бусий пхи ламаз дан деза бусулба стага: 1уьйра-ламаз, делкъа-ламаз, малхбузу-ламаз, маьрк1ажа-ламаз, пхьуьйра-ламаз.

**Эла:** Нийса ду. Къуръано х1ун де боху вайга?

**Бераш:** Ламаз де, марха кхаба, дас-нанас аьлларг де, т1аккха Ялсамане г1ур ду шу.

**Эла:** Дукхадаха шу, нийса ду! Адамашлахь уггар а хаза г1иллакх дерг мила ву?

**Бераш:** Мухьаммад Пайхамар (Делера салам-маршалла хуьлда цунна) ву.

**Эла:** Дукхадаха шу! Со онлайн-рожехь шун терго еш вара, шуна г1иллакхаш девза, ишшта шуна вайн дин а девзуш хилла. Ч1ирдиг, хьуна девзий техьа г1иллакхаш?

**Эла:** Шуьшиъ туьканара ц1а дог1уш хиллехь, шуьшинан карахь мохь барий(груз)?

**Ч1ирдиг:** Х1аъ! Сан Бабегахь т1оьрмиг бара.

**Эла:** Ахь цунна г1о ца дира?

**Ч1ирдиг:** Х1ан-х1а!

**Эла:** И ч1ог1а хаза дац! Воккха стаг стенгахь т1екхечира шуьшинна?

**Ч1ирдиг:** Кевнехь дара и. Со хьалхаваьлла чувоьдуш вара, суна т1аьхьайог1уш Баба яра.

**Эла:** Э-э-э-э-х1! И стаг бакъ луьш хилла! Бераш, х1ун дан дезаш дара Ч1ирдига?

**Бераш:** Бабегара т1оьрмиг схьаэца безара, Бабина некъ а буьтуш, хьалха кевнал чуьхьа ялийта езара .

**Эла:** Нийса эли аша. Шуна г1иллакх девза. Амма Ч1ирдигна дика девзачух тера дац иза.

**Ч1ирдиг:** Со х1инца кхийти! Ас кхин долуьйтур дац сайх ишттаниг! Со сайн Бабица дика хир ву къамелаца а, дечу г1уллакхца а. Аса цунна оьшшучохь г1одийр ду, цо аьлларг дийр ду. Сох х1инца дика к1ант хир ву.

**Эла:** Ладог1ал, бераш!

*Г1иллакхе волчунна кховдайо, боху*

*Барх1е а не1 йоьллий Ялсамане.*

*Ткъа массо не1арна д1атухий дог1а*

*И шегахь доцчуьнна – Жоьжаг1ате.*

*Г1иллакхе хилалаш, сан хьоме бераш,*

*Т1аккха хир ду шу баккъал ирсе!*

**Кхиорхо:** Эла! Ахь Ч1ирдиг кхетий. Дела реза хуьлда хьуна! Тхо х1инца юхадоьрзу. 1адика йойла хьан!

**Эла:** 1адика Дала йойла! Марша г1ойла шу!

**Кхоллараллин т1едиллар.**

***Кхиорхо:*** Бераш, х1ара вай севцнарг кхоллараллин социйла ю. Кхузахь 1аш басарш ду, касарш ду, къоламаш а, бес-бесара кехаташ а ду. Кхуза кхаьчча цхьанна дала совг1ат кечдан мега. Вай вешан наношна совг1ат кечдай вай? ***Бераш:*** Х1а-а-аъ.

**Кхиорхо:** Хьовсийша, хьомениш, ма доккха хаза дог ду вайн уьн т1ехь диллина. Мух-мухха а дог дац и! И дог ду, наной дукхабеза а, эшахь шен са д1адала а кийчча а долуш. Х1окху даг чу аш кехат т1ехь дехкина долу шайн куьйгаш дохкур ду, шайн наношна хила луу диканаш а олуш? Масала: - Нана, дукхаехийла хьо! Дала могушалла лойла хьуна! Цкъа а хьан б1аьрхиш ма гойла суна! Хьайна безачийн вон ма гойла хьуна … иштта д1а кхин а.

Бераша шайн куьйгаш дохку кехат т1ехь, уьш тукарца схьахедадо. Цул т1аьхьа уьш «даг» чу дохку. *( йиш «Нана» д1алокхуьйту).*

**Кхиорхо:** Хьовсийша, шун хазачу, дикачу дешнаша мел серлаяьккхи вайн чоь. Оцу ловзаро дика ойланаш кхоьлли шун хьекъалехь, шун наношка йолу марзо ч1аг1ъйи. Х1ара совг1ат наношка д1алур ду вай.

**Жам1 дар.**

**Кхиорхо:** Бераш, цу т1ехь вайн некъбар чекхдели. Х1инца вай юхадерза деза. Ч1ирдигна аш шортта хаза г1иллакхаш довзийтина. Дала 1алаш дойла шу!

**Ч1ирдиг:** Бераш, шуна Дела реза хуьлда! Аш суна дуккха керланиг довзийти. Сайн ма-хуьллу дика к1ант хила хьожур ву со! Со д1аваха веза х1инца. 1адика йойла шун!

***Кхиорхо:***

- Х1ун довзийти вай Ч1ирдигна?

- Муьлха г1иллакхаш девза вайна?

- «Белхи бар» бохург х1ун ду?

- Деца-ненаца муха хила веза?

- Г1иллакх доцург нахана везий?

- Ч1ирдигна г1иллакх доцуш ву х1унда аьллера воккхачу стага?

- Г1иллакхе хиллачарна х1ун совг1ат кечдина Дала?

**Рефлекси яр:**

***Кхиорхо:*** Сан кегийра доттаг1ий, уггар х1ун хазахийтира шуна тахана?

**Кхиорхо:** Бераш, г1иллакх доцчу стаганна Ялсамане б1аьрга гур яц боху. Везачу Дала цуьнан декъах лардойла вай, Шен ц1енчу ийманаца Ша къобалдина г1иллакх долчу тобана декъах а дойла!